Tinchlik uchun Nobel mukofoti topshirildi, Xitoy g’azabda
Unda asosiy qahramon, mukofot sohibi, xitoylik faol Lyu Syaobaoni ko’rmaysiz.
Nobelning 74 yillik tarixida bunaqasi bo’lmagan. Sovrin egasiga topshirilmadi. G’olib, davlatga qarshi isyonda aybdor topilgan 54 yoshli Lyu Syaobao Xitoyda 11 yillik qamoq jazosini o’tamoqda. Rasmiy Pekin mukofot faolga nasib etganini eshitgani zahoti g’azab otiga mingan. Bu qaror Xitoy hukumati, sha’niga tahdid deya talqin qilinmoqda. Kommunistik davlat rasmiylari Syaobaoning tarafdorlari, rafiqasini uy qamog’iga mahkum etgan, toki ular marosimga bora olmasin. Ko’pi anchagacha xorijga chiqishi taqiqlab qo’yilgan. Syaobaoning oilasi yashovchi bino oldida soqchilar. Kelib-ketuvchilar ro’yxatga olib borilmoqda. Har bir burchakda video-kameralar o’rnatilgan. Faollarning aytishicha, bu choralar Xitoy hukumati vahimada ekanidan dalolat beradi. Nobek qo’mitasi Lyu Syaobaoni Xitoyda inson huquqlari uchun uzoq va mashaqqatli kurashi, bu yo’lda tinch usulni tanlagani uchun mukofotlamoqda. Iste’dodli adib, Lyu yurtida so’z erkinligi va siyosiy islohotlarga da’vat etuvchi manifestni ishlab chiqqan mualliflardan. Xitoy hukumati Lyuni jinoyatchi deb biladi. Bunday shaxsni Nobel bilan siylash, deydi bu davlat rasmiylari, Xitoyni haqorat qilish, o’zga davlat ichki ishlariga aralashish bilan barobar. Qudrati oshib borayotgan Xitoy da’vati bilan 17 mamlakat rasmiylari marosimga kelmaslikka qaror qilgan. Rossiya, Pokistom, Eron, Venesuela va Kuba shular jumlasidan. Xitoy AQSh Vakillar Palatasi rezolyutsiyasi, Lyu Syaobaoni ozod etishga chaqiruvchi hujjatni qoralamoqda. Rasmiy Pekin AQShni manmanlikda, boshqa davlatni behurmat qilishda ayblamoqda.